ДЕКЛАРАЦИЯ

 Ние, делегатите от Общото събрание на адвокатите от страната, изразяваме своето притеснение от обявената в медии информация за намерения на Министерски съвет да състави списък с адвокатски кантори, които да дават правни съвети на правителството в определени случаи.

 Въпреки че намираме за добра тенденция държавата да използва потенциала на адвокатурата в работата на законодателната и изпълнителната власт, обявената в медиите информация, че е създадена от Министерски съвет комисия, която да извърши подбор на адвокатски кантори, които да бъдат включени в списък на подбрани консултанти на държавата, по същество това ограничава потенциала на адвокатурата.

 Нещо повече – изготвянето на подобен списък с „доверени“ на властта адвокатски кантори би било сериозен удар върху свободата и независимостта на адвокатурата, тъй като поставя под съмнение ролята на адвокатурата и нейните органи да бъдат естествена опозиция на действия на всяка една власт.

 От най-високата трибуна на българската адвокатура си струва да припомним фундаменталния принцип на адвокатската професия – че свободната и независима адвокатура е същностна гаранция за опазване законността и правата на човека, особено когато те са противопоставени на силата на държавната власт или на отделни части от обществото.

 Предварителното съставяне на подобен списък ще постави и други въпроси: дали подборът не нарушава правилата на Закона за защита на конкуренцията и Закона за обществените поръчки, от обхвата на който са изключени само част от правните услуги. Самият факт, че такъв списък може да се съставя предварително и без оглед на конкретните правни услуги, за които ще се предприема ангажирането на адвокати от държавните органи, ограничава възможността на останалите адвокати и адвокатски кантори, които не фигурират в списъка, да предложат правни услуги с не по-ниско качество и при по-добри конкурентни условия. И това поражда въпрос дали предварителното подбиране на адвокатски кантори, до които да бъде ограничен изборът за бъдещо консултиране на държавата, не представлява недопустима държавна помощ, поставяща в зависимост цялата адвокатура?

 Като вярваме в почтените намерения на Правителството, призоваваме да бъде потърсен друг подходящ способ за ангажиране потенциала на адвокатурата в защита на държавния интерес, но в рамките на открита и прозрачна процедура, с активно участие на адвокатурата, без предварително подготвени от Правителството списъци на адвокатски кантори, съставени по неясни критерии. Защото подобен подход поставя в опасност свободата и независимостта на адвокатурата, а с това и върховенството на правото.

26.02.2022 г.

Гр. София ОБЩО СЪБРАНИЕ НА АДВОКАТИТЕ ОТ СТРАНАТА